《送朱天锡童子》
宋代·张景脩

黄金满籯富有余，一经教子金不如。
君家有儿不肯娱，口诵七经随卷舒。
渥洼从来产龙驹，鸑鷟乃是真凤雏。
一朝过我父子俱，自称穷苦世为儒。
雪窗夜映孙康书，春陇昼荷儿宽锄。
翻然西入天子都，出门慷慨曳长裾。
神童之科今有无，谈经射策皆壮夫。
古来取士凡数涂，但愿一一令吹竽。
甘罗相秦理不诬，世人看取掌中珠。
折腰未便赋归欤，待君释褐还乡闾。

作者简介：张景脩，字敏叔，常州（今属江苏）人。英宗治平四年（一○六七）进士。神宗元丰末知饶州浮梁县（《石林诗话》卷中）。后两为宪漕，五典郡符，历仕神宗、哲宗、徽宗三朝，官终祠部郎中，年七十馀卒。有《张祠部集》，已佚。事见《中吴纪闻》卷三。今录诗二十七首。